**Hegyi Gellért vagyok, a Kommunikáció és közkapcsolatok MSc. 2 év**

 A 2024/25-ös tanév első félévében a Szegedi Tudományegyetem Bölcsészet- és Társadalomtudományi Karán (BTK) tanultam, ahol kommunikációt és médiát hallgattam.

Nagy örömmel tértem vissza szeptemberben Szegedre, hiszen az előző SZTE-s félévem alatt rengeteget tanultam és fejlődtem, miközben nagyszerű embereket ismertem meg, akik közül többen barátokká váltak. Nem kellett sokáig gondolkodnom azon, hogy újra jelentkezzek, hiszen az ott töltött idő maradandó élményeket hagyott bennem. Másodjára már sokkal könnyebb volt a beilleszkedés, köszönhetően az előző tapasztalataimnak. Izgatottan vártam az őszi félévet, kíváncsi voltam, hogy mit tartogat számomra az új tanév – és örömmel mondhatom, hogy az élményeim még az előzőeket is felülmúlták.

A félévem éppen annyira volt zsúfolt, hogy ne legyen időm unatkozni, ugyanakkor elegendő idő jusson mindenre. Sikerült jó órákat választanom: voltak olyanok, amelyeket azért vettem fel, mert érdekesnek találtam, míg másokat azért, mert el tudtam ismertetni. Összességében azonban kijelenthetem, hogy mindegyik hasznosnak bizonyult. Közös óráim voltak a Gazdaságtudományi Kar hallgatóival, a nemzetközi kapcsolatokat tanuló diákokkal, valamint a médiatanárokkal is. Ennek köszönhetően több különböző karról érkeztek oktatók, akik mind más szemléletmódot hoztak magukkal. Különösen izgalmas volt látni, hogy ugyanarról a témáról vagy kérdésről mennyire eltérően gondolkodik egy bölcsész, egy társadalomtudós, egy politikai szakértő vagy egy gazdasági területen dolgozó szakember.

Nagyon szerettem ezeket a kurzusokat, hiszen számos izgalmas és aktuális témát érintettek. Foglalkoztunk az információs társadalom kérdésköreivel, közösen gondolkodtunk a digitális média hatásairól, és megvizsgáltuk a gazdasági folyamatok és a vásárlói döntések közötti összefüggéseket. Elemeztük a vásárlói trendeket is, amelyek érdekesnek bizonyultak. Külön emlékezetes maradt az az alkalom, amikor a Budapestről Szegedre tartó vonaton készítettük el a bemutatónkat, mivel Budapesten is szerettünk volna körülnézni, ugyanakkor nem akartunk lemaradni a feladatról sem. Az egy igazán hasznos és eredményes nap volt.

Az órák keretében végzett feladatok lehetőséget adtak arra, hogy jobban megismerjem a diáktársaimat. A csoportos tevékenységek során jól kamatoztattuk azt, hogy mindannyian különböző szakterületekről érkeztünk, eltérő elméletekkel és gyakorlati tapasztalatokkal segítettük a közös munkát.

Más órákon előtérbe került a médiapszichológia, de a nem verbális kommunikáció kérdéseiről is beszélgettünk. Részt vettem olyan készségfejlesztő kurzusokon is, mint a prezentációs gyakorlat és a tárgyalástechnika, amelyek kifejezetten hasznosnak bizonyultak a gyakorlati tudásom elmélyítésében.

Külön kiemelném a kulturális kommunikáció tantárgyamat, mivel rendkívül izgalmasnak és hasznosnak találtam. Nagyon tetszett az óra felépítése, amely során arról tanultunk, hogy hogyan szervezhetünk PR kampányokat olyan állami és nonprofit szervezeteknek, amelyek kulturális tevékenységgel foglalkoznak. Az elméleti anyag mellett esettanulmányok is bemutatásra kerültek, különösen a szegedi intézmények jó példái, amelyek segítettek jobban megérteni a témát. Az óra egyik legnagyobb hozzáadott értéke volt, hogy személyesen meglátogattuk a helyi múzeumokat és kiállításokat. Ezek során megismertem a szegedi 1879-es nagy árvíz történetét és annak hatását a városra, valamint a szegedi vár lebontásának körülményeit. Ezek mellett emlékezetes maradt a Móra Ferencről szóló kiállítás, ahogyan a Munkácsy kiállítás is mély benyomást tett rám. A tantárgy egyik különleges eleme volt, hogy a tantárgy keretében egy szimulációs feladat formájában egy kiállítás kommunikációs kampányát tervezhettem meg, amire értékes szakmai visszajelzést kaptam.

Jó emlékek és élmények élnek bennem, amikor visszagondolok a félévre. Emlékszem, hogy társaimmal mennyit készültünk az országos kommunikációs csapatversenyre. A délutánjainkat és a hétvégéinket szinte teljes egészében a kommunikációs kampányterv kidolgozására szántuk. Arra is tisztán emlékszem, hogy mennyire örültünk, amikor értékelték az erőfeszítéseinket, és a munkában meglátták az értéket és a lehetőséget. Nagyon jó érzés volt megtudni, hogy bekerültünk a döntőbe. Még nagyobb élmény volt, amikor a bank kommunikációs vezetője előtt prezentálhattuk a kampánytervet, és bemutathattuk, milyen lépések mentén alakíthatják ki illetve módosíthatják a kommunikációjukat. Hálásak voltunk a szakmai beszélgetésekért és a többi zsűritag visszajelzéséért. Emellett részt vettünk egy konferencián is, ahol értékes, a szakmához kapcsolódó előadásokat hallgattunk meg. Közben felfedeztük Szekszárdot és a szekszárdi borvidék termékeit is. A pincészetben a mi csapatunk bizonyult a legszomjasabbnak, ezért a borásszal is könnyebb volt beszélgetni. Szinte hajnalig tartóan beszélgettünk a nemzetközi hallgatókkal, akik nemcsak a szakmáról és az egyetemükről beszéltek, hanem megosztották velünk azt is, hogy mi történik az országaikban.

A külföldiekkel való kommunikáció végigkísérte az egész félévemet. A Szegedi Tudományegyetem diákszállásán laktam, ahol én voltam az egyetlen, aki magyarul is beszélt. Cserébe lehetőségem nyílt gyakorolni az angolt és megismerni más kultúrákat. A lakótársaimmal jókat beszélgettünk, együtt fedeztük fel a karácsonyi vásárt, és próbáltuk ki az ott kínált ételeket és italokat. Mostanra szinte minden európai országban van ismerősöm, akik szívesen fogadnak, és bemutatják nekem hazájukat. A meghívások kölcsönösek voltak, hiszen Erdélyben is rengeteg a látnivaló akad, és Bukarest is bőven megérdemli, hogy felfedezzük.

Baráti kapcsolatokat, élményeket, tudást, tapasztalatokat és nyitott gondolkodást hoztam haza. Hálás vagyok az Erasmus+ programnak, és mindazoknak, akik segítettek az adminisztrációban és a költözésben. Köszönöm a tanáraimnak, a diáktársaimnak, a lakótársaimnak, az ismerőseimnek és barátaimnak, akik hasznossá és emlékezetessé tették életemnek e periódusát is. Mindenkit arra bíztatok, hogy éljen az Erasmus+ és más hasonló csereprogramok lehetőségével, és hozza ki a legtöbbet diákéveiből. Ez egy olyan élmény, ami nemcsak a szakmai tudásodat bővíti, hanem barátságokat, életre szóló tapasztalatokat is ad.